સ્ટાર્ટઅપ્સ ધરાવતા ઉદ્યોગસાહસિકો હવેથી સરકારના વિવિધ વિભાગોની મંજૂરી લઈને નિયમોનું પાલન કરવાને બદલે પોતાના વિચારો અને વેપાર કરવા ઉપર ધ્યાન કેન્દ્રિત કરી શકશે. એનડીએ સરકાર સ્ટાર્ટઅપ માટે જેમ બને તેમ વહીવટીય પ્રક્રિયાઓ અને અમલદારોનો સંપર્ક સાધવા માટેની પ્રક્રિયા ઘટાડવા માટેના પ્રયાસો કરી રહી છે કે જેથી તેમને વેપાર શરૂ કરવા માટેનું પ્રોત્સાહન મળે. તેમ દિલ્હી ખાતે રાજ્યકક્ષાના વાણિજ્ય અને ઉદ્યોગ પ્રધાન નિર્મલા સીતારામને ઘણી આતુરતાપૂર્વક રાહ જોવાઈ રહેલા 'સ્ટાર્ટઅપ ઇન્ડિયા, સ્ટેન્ડઅપ ઇન્ડિયા' કાર્યક્રમમાં જણાવ્યું હતું. તેમની સરકાર સ્ટાર્ટઅપ ઇકોસિસ્ટમને દેશમાં કેવી રીતે પ્રોત્સાહન આપશે તે અંગે પણ તેમણે વિગતે વાત કરી હતી.